Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), inden for en frist på tre måneder fra datoen for denne offentliggørelse

(2019/C 188/04)

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»GRANA PADANO«

EU-nr.: PDO-IT-0011-AM04 — 5.4.2018

BOB ( X ) BGB ( )

1. Ansøgende sammenslutning og legitim interesse

Consorzio Tutela Grana Padano via XXIV Giugno, 8 25015 Desenzano del Garda (Brescia) ITALIEN Tlf. +39 030919811 Fax +39 0309010487.

Konsortiet til beskyttelse af Grana Padano (Consorzio Tutela Grana Padano) består af producenter af Grana Padano og er berettiget til at indgive en ansøgning om ændring i medfør af artikel 13, stk. 1, i dekret nr. 12511 af 14. oktober 2013 fra ministeriet for landbrugs-, fødevare- og skovbrugspolitik.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☐ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet: Anvendelse af osteafskær i reven »Grana Padano«, kvalitetskontrol af osten

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Bevis for oprindelse

Der tilføjes en specifik mineralsk profil for »Grana Padano« til varespecifikationen. Med denne profil udvides rækken af parametre, der kan anvendes til at præcisere produktets oprindelse.

Mere specifikt medtages følgende passage i artikel 2 efter oplysningerne om ostens aminosyre- og isotopsammensætning:

»Den specifikke mineralske profil for »Grana Padano« BOB, der fastlægges ved hjælp af isotopratio-massespektrometri (IRMS), er anmeldt til Consorzio Tutela Grana Padano og ministeriet for landbrugs-, fødevare- og skovbrugspolitik.«

Eftersom disse oplysninger allerede delvist er medtaget i den isotopsammensætning, der er anmeldt til ministeriet på nuværende tidspunkt, styrker denne ændring den allerede ibrugtagne database.

Der er således tale om to forskellige parametre, som sammen er med til at styrke den aktuelle database, og som sikrer ægtheden af »Grana Padano« BOB, navnlig når den sælges i små portioner eller som reven ost.

Produktionsmetode

Den næste ændring består i at slette den passage, der muliggør en undtagelse fra bestemmelserne om mikrobiel belastning i mælk, som anvendes til at fremstille »Trentingrana«. Henvisningerne til denne undtagelse slettes fra den første sætning i artikel 4, første afsnit.

Første afsnit i artikel 4 i varespecifikationen har i øjeblikket følgende ordlyd:

»»Grana Padano« BOB fremstilles af rå mælk fra køer, der malkes to gange om dagen. Med undtagelse af mælk, der er produceret i området Trentingrana, finder ingen af den gældende lovgivnings undtagelser med hensyn til indholdet af bakterier og somatiske celler anvendelse.«

Det erstattes med:

»»Grana Padano« BOB fremstilles af rå mælk fra køer, der malkes to gange om dagen eller ved hjælp af et robotmalkningssystem, hvor køerne frit kan gå til og fra, og som sikrer, at mælken bevarer de ønskede egenskaber.«

Denne ændring er nødvendig, fordi lov nr. 131 af 5. juni 2003, der indførte denne undtagelse, angav en tidsbegrænsning for dens anvendelse, som nu er udløbet.

Der foretages følgende rettelse i henvisningen til kvier i passagen om listen over godkendt foder:

»Kvier over syv måneder« rettes til »kvier, der er over syv måneder henne i drægtighedsperioden«.

Tredje afsnit i artikel 4 i varespecifikationen, hvor der nu står:

»Malkekvægets foder består hovedsagelig af frisk grøntfoder eller halm og anvendes til lakterende køer, goldkøer eller kvier over syv måneder.«

ændres som følger:

»Malkekvægets foder består hovedsagelig af frisk grøntfoder eller halm og anvendes til lakterende køer, goldkøer eller kvier, der er over syv måneder henne i drægtighedsperioden.«

Syvende afsnit i artikel 4 ændres ligeledes. Den nuværende tekst:

»Nedenfor ses listen over foderråstoffer, inddelt i kategorier, der kan tilsættes til foderet til lakterende køer, goldkøer eller kvier over syv måneder, hvis mælk anvendes til at fremstille »Grana Padano« BOB.«

ændres som følger:

»Nedenfor ses listen over foderråstoffer, inddelt i kategorier, der kan tilsættes til foderet til lakterende køer, goldkøer eller kvier, der er over syv måneder henne i drægtighedsperioden, og hvis mælk anvendes til at fremstille »Grana Padano« BOB.«

Denne ændring berører også første afsnit i punkt 3.3 i enhedsdokumentet.

Her står der nu:

»Malkekvægets foder består hovedsagelig af frisk grøntfoder eller halm og anvendes til lakterende køer, goldkøer eller kvier over syv måneder.«

Det erstattes med:

»Malkekvægets foder består hovedsagelig af frisk grøntfoder eller halm og anvendes til lakterende køer, goldkøer eller kvier, der er over syv måneder henne i drægtighedsperioden.«

Med denne ændring rettes en indlysende fejl i teksten, da man inden for italiensk landbrug kalder køer for kvier (»manze«), fra de er omkring 18 måneder gamle, hvilket falder sammen med deres befrugtningstidspunkt. Denne ændring er således en rettelse, da det udelukkende var en fejl, at ordet »drægtighedsperioden« ikke var medtaget.

Med denne ændring bliver det også muligt at anvende robotmalkningssystemer, hvor køerne frit kan gå til og fra. Som følge heraf skal de dele af varespecifikationen, der vedrører muligheden for at blande mælkepartierne, også ændres.

Første afsnit i artikel 4 samt tredje og fjerde afsnit i artikel 5 i varespecifikationen skal således ændres.

Første afsnit i artikel 4 i varespecifikationen, hvor der nu står:

»»Grana Padano« BOB fremstilles af rå mælk fra køer, der malkes to gange om dagen. Med undtagelse af mælk, der er produceret i området Trentingrana, finder ingen af den gældende lovgivnings undtagelser med hensyn til indholdet af bakterier og somatiske celler anvendelse.«

erstattes med:

»»Grana Padano« BOB fremstilles af rå mælk fra køer, der malkes to gange om dagen eller ved hjælp af et robotmalkningssystem, hvor køerne frit kan gå til og fra, og som sikrer, at mælken bevarer de ønskede egenskaber.«

Tredje og fjerde afsnit i artikel 5 i varespecifikationen har i øjeblikket følgende ordlyd:

»Osten kan fremstilles af mælk fra en enkelt malkning eller af en blanding af partier fra to malkninger, efter at mælken har fået lov at stå, så fløden stiger naturligt op til overfladen. Det er også muligt at anvende partier fra to malkninger, hvor kun partiet fra den ene malkning har fået lov at stå, så fløden stiger naturligt op til overfladen.«

Det erstattes med:

»Osten kan fremstilles af mælk fra en enkelt malkning eller af en blanding af partier fra mere end én malkning, efter at mælken har fået lov at stå, så fløden stiger naturligt op til overfladen. Det er også muligt at anvende et parti mælk, hvor kun en del af mælken har fået lov at stå, så fløden stiger naturligt op til overfladen.«

Denne ændring berører også punkt 3.2 i enhedsdokumentet,

hvor der i øjeblikket står:

»Hård ost fremstillet af kogt masse og langsomt modnet, som tilvirkes året rundt og anvendes som bordost eller reven ost. Osten fremstilles af delvis skummet rå mælk fra køer, der malkes to gange om dagen, og hvis ernæring hovedsagelig består af frisk eller konserveret grøntfoder. Den anvendte mælk kan komme fra én malkning eller fra to malkninger, der blandes.«

Det erstattes med:

»Hård ost fremstillet af kogt masse og langsomt modnet, som tilvirkes året rundt og anvendes som bordost eller reven ost. Osten fremstilles af delvis skummet rå mælk fra køer, der malkes enten to gange om dagen eller ved hjælp af et robotmalkningssystem, hvor køerne frit kan gå til og fra, og hvis ernæring hovedsagelig består af frisk eller konserveret grøntfoder. Osten kan fremstilles af mælk fra en enkelt malkning eller af en blanding af partier fra mere end én malkning.«

Når denne ændring er vedtaget, vil det være muligt at fremstille osten af partier af mælk fra mere end to malkninger. Ostemageren skal i den hermed forbundne skumningsproces sikre, at mælken har de egenskaber, som er fastlagt i varespecifikationen, og som ikke ændres. Flere års test har vist, at tilstedeværelsen af det påkrævede fedt/kasein-forhold er tilstrækkelig til at sikre, at osten har de egenskaber, der er fastlagt i varespecifikationen og enhedsdokumentet. Ud fra et teknisk og videnskabeligt synspunkt har anvendelsen af robotmalkningssystemer ingen indflydelse på mælkens egenskaber. Det skal navnlig bemærkes, at mælken statistisk set er sammenlignelig med mælk fra traditionel malkning, både når det gælder fedt- og proteinindhold. Brugen af robotsystemer kan faktisk forbedre køernes velfærd og reducere den stress, der er forbundet med kun at malke dem to gange om dagen i laktationsspidsperioder.

Den minimumstid, som osten skal ligge i formene, reduceres fra 48 til 36 timer.

Mere specifikt skal ellevte afsnit i artikel 5, hvor der nu står:

»Den placeres herefter i forme, som præger osten med oprindelsesmærkningen, i mindst 48 timer. Efterfølgende nedsænkes osten i saltlage i 14-30 dage.«

erstattes med:

»Den placeres herefter i forme, som præger osten med oprindelsesmærkningen, i mindst 36 timer. Efterfølgende nedsænkes osten i saltlage i 14-30 dage.«

Testresultater gennem årene har vist, at 36 timer i formene er tid nok til en korrekt hærdning og formgivning af osten og til, at den er klar til at blive lagt i saltlage. Denne ændring er blevet nødvendig som følge af en gradvis stigning i produktionen hos individuelle ostefremstillingsvirksomheder, ligesom der har fundet fusioner sted, som har resulteret i produktionens centralisering på større anlæg. Dette har uundgåeligt ført til restriktioner med hensyn til den plads og den tid, der er til rådighed til de forskellige ostefremstillingsprocesser. I betragtning af den tid, det tager at vaske og desinficere formene, før de kan anvendes igen i en ny produktionscyklus, ville den ønskede ændring bidrage betydeligt til at forbedre håndteringen af ostefremstillingsoperationerne.

Brugen af et »varmekammer« (»camera calda«) bliver tilladt.

Det betyder, at følgende sætning medtages i artikel 5 i varespecifikationen:

»Når ostene fjernes fra saltlagen, kan de skylles og/eller henstå i et kammer, der er opvarmet til mellem 25 °C og 60 °C, i højst 24 timer.«

Nogle af producenterne har i nogle år forsøgt sig med at genindføre en gammel praksis, der består i at lade ostene stå — når de er taget op af saltlagen og efter en eventuel skylning med vand — i særlige kamre, der er opvarmet til mellem 25 °C og 60 °C, i 3-24 timer. Som adskillige historiske dokumenter viser, er dette en traditionel teknik, der tager sigte på at fremme fordampningen af fugt og salt fra overfladen. Det bidrager til, at skorpen udvikler en mere ensartet overflade og hæmmer skimmelvækst på overfladen. Eftersom forsøgene med at genindføre denne praksis har givet yderst tilfredsstillende resultater, er det blevet besluttet at tillade brugen af den.

Andet

Den bestemmelse, som begrænsede transport af osteafskær i en ostefremstillingsvirksomhed til oprindelsesområdet, ophæves.

Mere specifikt skal artikel 7, litra d), hvor der nu står:

»d) Transport af osteafskær er kun tilladt inden for samme ostefremstillingsvirksomhed eller mellem virksomheder i samme virksomhedsgruppe, forudsat at disse er beliggende inden for oprindelsesområdet. Osteafskær, der anvendes til reven »Grana Padano«, må således ikke sælges separat.«

erstattes med:

»Transport af osteafskær er kun tilladt inden for samme ostefremstillingsvirksomhed eller mellem virksomheder i samme virksomhedsgruppe. Osteafskær, der anvendes til reven »Grana Padano«, må således ikke sælges separat.«

Denne ændring berører også punkt 3.5 i enhedsdokumentet, hvor der i øjeblikket står:

»Transport af osteafskær er kun tilladt inden for samme virksomhed eller samme virksomhedsgruppe, forudsat at disse er beliggende inden for oprindelsesområdet.«

Det erstattes med:

»Transport af osteafskær er kun tilladt inden for samme ostefremstillingsvirksomhed eller mellem virksomheder i samme virksomhedsgruppe.«

Denne ændring har en begrænset indvirkning og berører kun ostefremstillingsvirksomheder med udskæringsfaciliteter, som er beliggende uden for produktionsområdet, og som også har tilladelse til at pakke reven ost (denne tilladelse gives naturligvis kun for anlæg, der er beliggende i oprindelsesområdet). Formålet er at give disse virksomheder mulighed for at transportere osteafskær fra deres faciliteter uden for produktionsområdet til de faciliteter inden for produktionsområdet, som har tilladelse til at fremstille reven »Grana Padano«, i overensstemmelse med de allerede medtagne restriktioner i varespecifikationen med hensyn til brugen af osteafskær til fremstilling af reven ost. Den egentlige hensigt med denne ændring er at ligestille disse få virksomheder med dem, der har begge faciliteter inden for oprindelsesområdet, og som derfor frit kan transportere osteafskær fra fremstillingen af »Grana Padano« mellem deres faciliteter uden restriktioner.

Kvalitetskontrol

Denne ændring består i at tilføje en klassifikation, der anvendes ved bedømmelsen af »Grana Padano« under kvalitetskontrollen: »scelto sperlato« [»certificeret topkvalitet«], »zero« (0) og »uno« (1).

Som resultat heraf medtages følgende passage i artikel 5:

»»Grana Padano« klassificeres som »scelto sperlato«, »zero« (0) og »uno« (1). »Grana Padano« med klassifikationen »scelto sperlato« har ingen fejl indeni eller udenpå. »Grana Padano« med klassifikationen 0 (»zero«) er stadig et produkt af topkvalitet, hvad angår selve osten, men har nogle mindre fejl i skorpen, der kaldes »correzioni« (»korrektioner«). »Grana Padano« med klassifikationen 1 (uno) — også kendt som »sottoscelto« (niveauet under topkvalitet) — har nogle mindre »korrektioner« eller fejl i skorpen eller selve osten. Den har let forstørrede huller, og den er lidt længere om at genvinde sin form, når man slår på den med en prøvehammer.«

Selv om »Grana Padano« aktuelt defineres ud fra de meget præcise egenskaber, der er fastlagt i varespecifikationen, er det med tiden blevet klart, at muligheden for at klassificere produktet i kategorier baseret på mindre fejl i skorpen og osten ville være et nyttigt redskab. Disse kategorier, der allerede anvendes til lignende hårde oste, har ingen væsentlig indvirkning på de produktegenskaber, der er fastlagt i artikel 2 i varespecifikationen, men gør det derimod muligt at gennemføre sektorpolitikker med det formål at forbedre produktets kvalitet. Kategorierne er fastlagt på baggrund af eksisterende handelspraksisser for »Grana Padano« BOB, som der bl.a. blev henvist til i den dokumentation, der blev indsendt til Europa-Kommissionen i forbindelse med registreringen af den beskyttede oprindelsesbetegnelse. Mere specifikt bliver et parti ost, når det underkastes en kvalitetskontrol og en »hammertest« som forberedelse til brændemærkningen, underinddelt ved hjælp af ovennævnte handelsklassifikation. Der udfyldes en kvalitetsklassifikationsformular for hver sending, som underkastes en kvalitetskontrol, og hver ost klassificeres som enten »scelto sperlato«, »zero« (0) eller »uno« (1).

ENHEDSDOKUMENT

»GRANA PADANO«

EU-nr.: PDO-IT-0011-AM04 — 5.4.2018

BOB ( X ) BGB ( )

1. Betegnelse

»Grana Padano«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Hård ost fremstillet af kogt masse og langsomt modnet, som tilvirkes året rundt og anvendes som bordost eller reven ost. Osten fremstilles af delvis skummet rå mælk fra køer, der malkes enten to gange om dagen eller ved hjælp af et robotmalkningssystem, hvor køerne frit kan gå til og fra, og hvis ernæring hovedsagelig består af frisk eller konserveret grøntfoder. Osten kan fremstilles af mælk fra en enkelt malkning eller af en blanding af partier fra mere end én malkning. Osten har cylindrisk form, let udadbuende eller næsten lige sider og har en flad over- og underside med en let fremtrædende kant.

Den har en diameter på 35-45 cm, og sidehøjden er 18-25 cm med variationer, som afhænger af de tekniske fremstillingsbetingelser.

Vægt: fra 24 til 40 kg. Skorpe: hård og glat med en tykkelse på 4-8 mm.

Ostemassen er hård med en finkornet konsistens, der deler sig let i flager fra midten og udad og udviser knap synlig huldannelse. Fedtindholdet i tørstoffet udgør mindst 32 %. Skorpen er mørk eller naturlig gyldengul, indvendig er osten hvid eller strågul. Ostens indre har en behagelig aroma og fin smag.

3.3. Foder (kun for produkter af animalsk oprindelse) og råvarer (kun for forarbejdede produkter)

Malkekvægets foder består hovedsagelig af frisk grøntfoder eller halm og anvendes til lakterende køer, goldkøer eller kvier, der er over syv måneder henne i drægtighedsperioden. Malkekøernes foder består hovedsagelig af foderplanter, der er dyrket på bedrifternes marker eller inden for produktionsområdet for »Grana Padano« BOB.

I den daglige foderration skal mindst 50 % af tørstoffet bestå af foderplanter, således at forholdet mellem foderplanter og kraftfoder, hvad angår tørstofindhold, er mindst én. Mindst 75 % af tørstoffet i de foderplanter, der indgår i den daglige foderration, skal stamme fra fodermidler, der er dyrket inden for mælkens produktionsområde.

De tilladte fodermidler er opført på en positivliste, der omfatter:

Fodertyper: grøntfoder, hø, halm, ensilage (ikke tilladt ved fremstilling af ost af typen »Trentingrana«).

Råvarer bestemt til foder inddelt i kategorier, der er tilladt som supplement til foderplanter: korn og afledte produkter, oliefrø og afledte produkter, knold- og rodfrugter og afledte produkter, kunsttørret foder, produkter fra sukkerindustrien, bælgplantefrø, fedt, mineraler og tilsætningsstoffer.

Råvarer: rå komælk, naturlig valle og kalveløbe. Mælken stammer fra køer, der er opdrættet inden for det afgrænsede område, jf. punkt 4.

3.4. Specifikke etaper af produktionen, som skal finde sted i det afgrænsede geografiske område

Fremstillingen og modningen skal foregå inden for det under punkt 4 anførte produktionsområde.

3.5. Særlige regler for udskæring, rivning eller emballering osv. af det produkt, som betegnelsen henviser til

Rivning og indpakning af osten skal finde sted inden for det område, der er angivet under punkt 4. Eftersom friskreven ost er et meget følsomt produkt, er det af hensyn til bevarelsen af dets smagsegenskaber nødvendigt straks at pakke det under forhold, der sikrer, at enhver form for udtørring undgås. Dertil kommer, at hurtig pakning af produktet i emballage med oprindelsesbetegnelsen bedre kan garantere ægtheden af det revne produkt, der i sagens natur er vanskeligere at identificere end en hel ost, hvor mærkningen er synlig (som bekræftet ved Domstolens dom i sag C-469/00 af 20. maj 2003).

Anvendelse af osteafskær, der stammer fra udskæring og pakning af »Grana Padano« BOB i mindre stykker med varierende og/eller fast vægt, blokke, firkanter, minioste osv. med henblik på fremstilling af reven »Grana Padano«, er kun tilladt på følgende betingelser: Skorpeandelen må højst udgøre 18 %; sporbarheden af de hele oste med betegnelsen »Grana Padano« BOB, som osteafskæret kommer fra, skal kunne garanteres; hvis de enkelte faser er adskilt, og/eller hvis osteafskæret overføres fra en virksomhed til en anden, skal det opbevares særskilt efter registreringsnummer og produktionsmåned; transport af osteafskær er kun tilladt inden for samme ostefremstillingsvirksomhed eller mellem virksomheder i samme virksomhedsgruppe. Osteafskær, der anvendes til reven »Grana Padano«, må således ikke sælges separat.

3.6. Særlige regler for mærkning af det produkt, den registrerede betegnelse henviser til

Det officielle mærke, der bekræfter, at produktet opfylder de krav, der giver ret til anvendelse af den beskyttede oprindelsesbetegnelse »Grana Padano«, og som derfor skal findes på både hele oste og på alle pakninger af »Grana Padano« BOB med mindre stykker eller som revet ost, består af en rombeformet figur med teksten »Grana« og »Padano« med blokbogstaver. I rombens øverste og nederste hjørner, hvis spidser er afrundede, står initialerne »G« og »P«.

Prægningen, hvormed oprindelsesmærket udstanses ved koldpresning på de hele oste i forbindelse med formningen, består af en række små aftegnede romber, der er fordelt over hele ostens kant, og hvori der skiftevis står »Grana« og »Padano«, såvel som identifikationsoplysninger om mejeri og fremstillingsmåned og -år.

Anvendelse af den særlige prægning, der specifikt anvendes til ost af typen »Trentingrana«, må kun anvendes til »Grana Padano« BOB, der produceres i den selvstyrende provins Trento, såfremt osten fremstilles af mælk fra køer, der fodres med foderstoffer; det er hele året ikke tilladt at anvende nogen form for ensilage. Prægningen, der er fordelt over hele ostens kant, består af to rækker udstansede romber, som gennemkrydses af ordet »Trentino«. I midten er der stiliserede bjerge, hvori forekommer ordene »Trentino« skrevet fra venstre og herunder »TRENTINO« skrevet fra højre.

Emballage, der indeholder Grana Padano BOB-ost, der opfylder TRENTINGRANAs egenskaber beskrevet ovenfor, kendetegnes ved følgende billede på det relevante emballagemateriale og reklame:

Oprindelsesmærkningen ved hjælp af prægningen er suppleret med anbringelse af et kaseinmærke med teksten »Grana Padano«, produktionsår og en alfanumerisk kode, der entydigt identificerer hver hel ost.

»Grana Padano«, der er modnet inden for produktionsområdet mindst 20 måneder efter formningen, kan gives betegnelsen »Riserva« (lagret). Klassificeringen i kategorien »Grana Padano« Riserva angives ved hjælp af et andet brændemærke, der på anmodning af operatørerne anbringes på ostens sider efter samme fremgangsmåde som ved anbringelsen af BOB-mærket. Nævnte mærkning består af en cirkelformet tegning, som gennemkrydses af ordet »Riserva«. I den øverste halvcirkel står ordet »Oltre« (over) og »20«, i nederste halvcirkel ordet »Mesi« (måneder).

Hvad angår det pakkede produkt, findes der følgende yderligere produktkategorier: »Grana Padano« Oltre 16 mesi (over 16 måneder) og »Grana Padano« Riserva (lagret).

På pakninger med ost i kategorien »Grana Padano« Oltre 16 mesi er logoet for Grana Padano suppleret med betegnelsen »Oltre 16 mesi«, som er anbragt på en enkelt linje mellem to parallelle linjer.

På pakninger med ost i kategorien »Grana Padano« Riserva figurerer ud over logoet »Grana Padano« en gengivelse af brændemærket »Riserva«.

Selv om de logoer, der henvises til ovenfor, skal anvendes for de kategorier, der er udtrykkeligt nævnt i varespecifikationen (»Oltre 16 Mesi« [mere end 16 måneder] og »Riserva — Oltre 20 Mesi« [lagret — mere end 20 måneder], kan der på emballagen, på frivillig basis, også angives andre modningsperioder end dem, der specifikt vedrører de to berørte kategorier.

Det skal dog gøres på en sådan måde, at det ikke fører til det fejlagtige indtryk, at det vedrører en anden produktkategori, som er fastsat og godkendt i varespecifikationen.

For at skabe klarhed og undgå forvekslinger mellem officielle kategorier og frivillige supplerende oplysninger, der har til formål at give mere nøjagtige forbrugeroplysninger, må en modning på 16 måneder og 20 måneder kun angives ved hjælp af de to specifikke logoer, der er nævnt ovenfor, mens andre modningsperioder (f.eks. »Stagionatura 12 mesi«, »Stagionatura 14 mesi«, »Stagionatura 18 mesi« [henholdsvis 12 måneders, 14 måneders og 18 måneders modning] eller lignende) kun må angives med skrifttyper, farver, dimensioner og placering på emballagen, der er forskellig fra den specifikke Grana Padano BOB-emballage.

4. Kort angivelse af det geografiske områdes afgrænsning

Produktionsområdet for osten, hel eller revet, omfatter følgende provinser: Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova på venstre side af Po, Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza, Bologna på højre side af Reno, Ferrara, Forlì-Cesena, Piacenza, Ravenna og Rimini samt følgende kommuner i provinsen Bolzano: Anterivo, Lauregno, Proves, Senale-S. Felice og Trodena.

5. Tilknytning til det geografiske område

Produktionsområdet for »Grana Padano« BOB er i vidt omfang sammenfaldende med Poslettens område, dvs. Poslettens geografiske område, der er kendetegnet ved svagt skrånende alluviale overdrev af fluvio-glacial oprindelse, som er vandrige. Det hører til blandt verdens mest frugtbare jorder og mest velegnede områder til produktion af foderplanter.

De særlige jordbundsforhold er sammen med områdets særlige mikroklima især gunstigt for produktionen af majs, som udgør det vigtigste foder for de malkekøer, hvis mælk anvendes til fremstilling af »Grana Padano« BOB. Majs kan udgøre op til 50 % af det tørstof, som indtages.

Gennem jordforbedring og vandregulering på Posletten, der gennemførtes fra starten af det 11. århundrede, blev forudsætningerne for udvikling af lokalt kvægopdræt skabt. Det var adgangen til de store mælkemængder, som oversteg landbefolkningens daglige forbrug, som fremmede og nødvendiggjorde omdannelse af mælken til ost, der lader sig opbevare. Også i dag er den rigelige forekomst af lokale foderplanter, især majs, der hænger sammen med den rigelige vandmængde, et grundlæggende element for fastholdelse af husdyropdræt og mælkeproduktion.

De særlige egenskaber ved »Grana Padano« BOB kan henføres til følgende faktorer:

— den hele osts størrelse og vægt

— ostens særlige morfologiske kendetegn, der skyldes fremstillingsteknikken, karakteriseret ved en kornet konsistens, der ligger til grund for det typiske kendetegn, at osten let spalter sig i flager

— ostens hvide eller strågule farve, den fine smag og behagelige aroma, som hovedsagelig hænger sammen med den udbredte anvendelse af voksmajs i køernes foder

— vand- og fedtindhold, der stort set svarer til proteinindholdet

— den høje grad af naturlig nedbrydning af proteiner til peptoner, peptider og frie aminosyrer

— egnethed til langvarig modning, selv over 20 måneder.

Årsagssammenhængen mellem »Grana Padano« BOB og dets oprindelsesområde kan henføres til følgende faktorer:

— Poslettens store bevandingspotentiale og følgelig forekomsten af foderplanter, herunder først og fremmest voksmajs, som giver osten dens særlige egenskaber i form af den hvide eller strågule farve, smag og aroma. Det direkte resultat af anvendelsen af majs- eller voksmajsensilage er, at foderet tilføres færre farvestoffer såsom karotener, antocyaninstoffer og klorofyl, end hvis der anvendes foder, der består af forskellige slags stråfoder eller grønne foderplanter. Foderets lave indhold af farvestoffer er en direkte følge af, at majsen opbevares i siloer.

— Anvendelsen af rå mælk, der betyder, at der ved ostefremstillingen tilføres mælkebakterier, som er typiske for området.

— Anvendelsen af naturlig valle, der skaber en ubrudt mikrobiologisk forbindelse til produktionsområdet. Den del af mælken, der bliver til kvark og dermed til valle, er på den ene side det led i kæden, der binder ostefremstillingsprocessen til produktionsområdet og på den anden side sikrer kontinuerlig og konstant tilførsel af mælkebakterier, der er typiske for oprindelsesområdet, som ligger til grund for de vigtigste specifikke egenskaber ved »Grana Padano« BOB.

Årsagssammenhængen mellem produktets egenskaber og det geografiske område kan også henføres til ostemageren (»casaro«), som altid har spillet en central og grundlæggende rolle i fremstillingen af oste med betegnelsen »Grana Padano« BOB.

Den dag i dag foretages forarbejdningen af mælk til »Grana Padano« BOB stadigvæk af ostemagere, ikke af teknikere eller videnskabelige eksperter.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

direkte på ministeriets websted (www.politicheagricole.it) ved at klikke på »Qualità e sicurezza« (øverst til højre på skærmen) og endelig på »Disciplinari di Produzione all'esame dell'UE«.

(1) EUT L 343 af 14.12.2012, s. 1.